b"\n_START_ARTICLE_\nConquesta de Siurana\n_START_SECTION_\nOcupaci\xc3\xb3 de l'emiriat de Xibrana\n_START_PARAGRAPH_\nL'ocupaci\xc3\xb3 dels territoris de l'Emirat de Xibrana va comen\xc3\xa7ar l'any 1153. Per la banda de la Conca de Barber\xc3\xa0, els Cervera van arribar fins a Albarca per Capafonts i la Febr\xc3\xb3; Albert de Castellvell va envair el Priorat des del Coll de la Teixeta mentre que Ramon de Ganagot ho va fer pel Coll d'Alforja. L'assetjament el va dirigir Bertran de Castellet. La data exacta de la conquesta del castell no \xc3\xa9s segura: alguns la fixen el 29 d'abril, dia en qu\xc3\xa8 el Comte de Barcelona va atorgar una carta de poblaci\xc3\xb3 a Bertran de Castellet; d'altres l'han situat el 23 de novembre del mateix any; i d'altres el 12 de juliol de 1154. En tot cas, \xc3\xa9s segur que en el mes de setembre de 1154 Siurana ja portava un cert temps en mans de Bertran de Castellet, per la qual cosa la data final cal situar-la entre 1153 i 1154.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl setge del castell va donar lloc a llegendes inspirades en els grans esfor\xc3\xa7os (ben reals) que els millors guerrers catalans van haver d'afrontar per conquerir Siurana, fortificada i situada en un indret del tot inexpugnable per als guerrers i mitjans de l'\xc3\xa8poca. La llegenda de la Reina Mora justifica plenament el caire \xc3\xa8pic de la conquesta de l'\xc3\xbaltim reducte musulm\xc3\xa0 de Catalunya."